的士客最關心嘅,其實都係「貼士」?|銀水|的士大哥
近排關於的士嘅新聞都有唔少,不過今日就唔講呢啲啦。有時開工都會聽到啲客傾電話時講起新聞,呢個星期一、二比較多人講嘅,就係深港通。
深港通星期一開通嗰日,最多客講嘅就係呢個話題,見住佢哋喺電話都係講買股票呀、匯豐呀、金融股。有個客仲同我分享「投資心得」,話因為有大陸支持,個市一定會升,講到好似真係好好景!好似驚我會走寶咁。
不過深港通都只係呢兩日先多人講,平日聽得仲多嘅,就一定係每逢賽馬日出現嘅「貼士」。啲客成日都會話收到騎師同練馬師嘅「內幕消息」,話某隻馬一定贏。星期三就有個客咁樣同我講,主動畀貼士慫恿我買,咁我咪傻吓傻吓跟佢買囉,咁結果當然就係……
其實邊得嚟咁多貼士呀……呢啲都係聽吓就算啦,佢哋講得開心,我揸的士又冇咁悶,都唔係咩壞事呀。
(圖片來源:蘋果日報)